钦定古今图书集成/历象汇编/庶征典/第183卷 > 《田家五行》 > 商
## 钦定古今图书集成/历象汇编/庶征典/第183卷 > 《田家五行》 > 商

### 太戊时祥桑榖共生于朝

按《书经序》：“伊陟相太戊，亳有祥，桑榖共生于朝，伊陟
赞于巫咸，作《咸》又四篇。”

〈纂传〉汉孔氏曰：“祥妖怪。二木合生，七日大拱，不恭之罚。”

按《说苑君道篇》：殷太戊时，有桑榖生于庭，昏而生，比
旦而拱。史请卜之汤庙，太戊从之。卜者曰：“吾闻之，祥
者福之先者也，见祥而为不善，则福不生；殃者祸之
先者也，见殃而能为善，则祸不至。”于是乃早朝而晏
退，问疾吊丧，三日而桑榖自亡。高宗者，武丁也，高而
宗之，故号高宗。成汤之后，先王道缺，刑法违犯，桑榖
俱生乎朝，七日而大拱。武丁召其相而问焉，其相曰：
“吾虽知之，吾弗得言也，闻诸祖己，桑榖者，野草也，而
生于朝，意者国亡乎？”武丁恐骇，饬身修行，思先王之
政，兴灭国，继绝世，举逸民，明养老。三年之后，蛮裔重
译而朝者七国。此之谓存亡继绝之主，是以高而尊
之也。　按《汉书五行志书序》曰：“伊陟相太戊，亳有祥，
桑榖共生。”《传》曰：“俱生乎朝，七日而大拱。伊陟戒以修
德而木枯。”刘向以为，殷道既衰，高宗承敝而起，尽谅
阴之哀，天下应之。既获显荣，怠于政事，国将危亡，故
桑榖异见。桑犹丧也，榖犹生也，杀生之秉，失而在下，
近草妖也。一曰，野木生朝而暴长，小人将暴在大臣
之位，危亡国家，象朝将为虚之应也。